118 Ebrietas

Consistit in immoderata potacione quod potest contingere tripliciter. Vno modo, ignorando potus. Et alio modo, cum estimat se forte ad sufferendum et potum inualidum ad inebriandum. Tercio, cum perpendit vim potus se inebriari valentem. Mauult, tamen, inebriari quam a potu abstinere, talis peccat moraliter, maxime si assuetus fuerit ad huius quia periculo peccandi gratis se exponit. Ex quo, gratis et sciens, priuat se vsu racionis, qua deberet se regere. Secus tamen foret si quis inebriaretur nesciens vim potus, aut propter hospites, aut propter nimiam sitim.

¶ Quapropter dicit Ambrosius, in libro *De patriarcha*,vitandum esse ebrietatem per quam crimina uitare non possumus. Nam que sobrii cauemus, ebrii cauere non possumus. Vnde Hieronimus, *Epistola*, Loth castum vina vicerunt quem Sodoma vincere non poterat. Vnde sciendum est, proprie loquendo, quod ebrietas est stupor morbusque capitis, perturbacio sensuum, et pena tocius corporis.

¶ Item, nota quod ebrietas multa mala faciat. Et primo quia tollit verecundiam et erubescenciam qua plus abstinent homines peccare quam voluntate.

¶ Exemplum de Alexandro Magno, qui clericum sibi fidum et maxime familiarem inter epulas occidit. Vnde dicit Gregorius, quod ebrietas est blandus demon, dulce venenum, quam qui habet seipsum non habet, quam qui facit non solum facit peccatum, set ipse totus est peccatum. Et Chrisostomus *Super Matthaeum*, homilia 57, ebrietas mater viciorum. Israelitas fecit ydolatras, cines fecit Sodomitas, ex hominibus fecit pecudes. Et Hieronimus, *Epistola* 83, qui ebrietatem sectatur mortus est et sepultus.

¶ Noe ad vnius hore ebrietatem nudauit femora que per sexcentos annos sobrietate contexerat [Gen. 9:21]. Loth per temulenciam libidini miscet incertum, et quem Sodoma non vicerat vina vicerunt, Gen. 19[:33]. Item Innocentius, *De miseria humane conditionis*,quid turpius[[1]](#endnote-1) ebrioso? Cui fetor in ore, tremor in corpore, qui promittit multa,[[2]](#endnote-2) prodit oculta, cui[[3]](#endnote-3) mens alienatur, facies transformatur, etc. Prou. 23[:21]: *vacantes potibus et dantes symbo*la *consumentur.*

¶ Exemplum de Balthasar rege qui bibens de vasis Domini cum concubinis amisit regum et occisus est. Expone ibi de mane, thechel, phares [Dan. 5:25]. Ecce ergo quod mala proueniunt ex conuiuiis et potacionibus. Exemplum [2 Reg. 13:29] filii Dauid in /f.34vb/ conuiuio et filii Job[[4]](#endnote-4) sunt occisi, Job [1:16]. Johannes Baptista in conuiuio decollatur, Marc. 6[:27]. Quocirca nullus deberet alium inuitare ad potandum, sicut sit communiter in potacionibus. Nam si quis hoc faceret intencione subuertendi sensum alterius, peccaret mortaliter, quia in hoc plus tolleret ab eo quam si auferret temporalia eius. Contra quod dicitur in Habacuc [2:15]: *Ve qui potum dat amico* immisceris *fel, et inebrians*. Et querens causam inebriandi propter hec, Esth. 1[:8], dicitur quod preponebat *mensis singulos* custodes, ut nullus alium *cogeret ad bibendum.* Ideo dicitur Luc. 21[:34]: Videte *ne graventur corda vestra in crapula, et ebrietate*. Nota quod dicit hic, corda. Nota quod tamen corpora. Et potissime clerici non debent se mutuo cohortari ad summendum potus equales, sicut habetur Extra, *De vita et honestate clericorum*, c. *A crapula*.

¶ Item, ebrietas est maledicta, Ysai. 5[:11]: *Ve qui consurgitis mane ad sectandam ebrietatem*, ecce maledicto. [Ysai. 5:13]: *Propterea captius ductus est populus meus,* ecce vindictam.

¶ Nam istud vicium primo induxit seruantem inter homines, sicut patet de Noe qui maledictus Cham filium suum, fecit eum seruum fratrum suorum [Gen. 9:26].

¶ Gradus et proprietates ebrii notatur hiis versibus: Est hilaris, sapiens, diues, post stultus, et amens. Qui bibit et rebibit componit inde redibit. Ideo dicit Apostolus, Eph. 5[:18]: *Nolite inebriari vino, in quo est luxuria*. Et Prou. 20[:1]: *Luxuriosa res* est *vinum, et tumultuosa ebrietas*. Propter hoc dicit Valerius, libro primo, capitulo 4, quod olim ignotus[[5]](#endnote-5) fuit feminis Romanis vsus vini ne per illud in aliquem dedicus laberentur. Chrisostomus, *Homilia* 57, omnia animalia sciunt sue sufficiencie in cibo et potu termi ponere preter hominem.

¶ Ex quo concludit hominem esse peiorem animali, enim, racionali. Vnde Hieronimus, *Epistola* 37, que est Ad Nepotianum*,* quicquid inebriat, et statum[[6]](#endnote-6) mentis euertit,[[7]](#endnote-7) fuge similiter ut vinum. Nec hoc dico ut creatura Dei a nobis dampnetur, siquidem et ipse Christus vini potator appellatus est [Matt. 11:19], et Timotheo languenti stomacho, vinum indulgetur, sed modum etatis, et valitudinis pro corporum qualitate exigimus in potando.

¶ Item, Augustinus in *Epistula ad virgines*, ebrietas est radix criminum, turbacio capitis, subuersio sensus, tempestas lingue, procella corporis, naufragium castitatis. In qualibet talem circulum facere: qui bibit multum, multum loquitur, qui multum loquitur[[8]](#endnote-8) multum deficcatur, qui multum deficcatur[[9]](#endnote-9) multum sitit, qui multum sitit multum bibit, ergo principio qui multum bibit multum bibit.

¶ Ad literam ipsa consuetudo bibendi inducit necessitate cum multa proueniunt mala.

¶ Exemplum quidam astrinxit se ad seruiendum diabolo pro expedicione cuiusdam negocii. Vnde ait ei diabolus, Elige vnum de quatuor:[[10]](#endnote-10) an velis coire cum matre, an patrem occidere, an suspendi, an semel perfecte inebriari. Set ille preelegit inebriari. Vnde et ille inebriatus rediens de taberna vi oppressit matrem, quod videns pater,[[11]](#endnote-11) reprehendens occisus est ab eo, qua de causa[[12]](#endnote-12) captus est et suspensus. Item, Augustinus, si modum in potando excedis quantas licet, laudes lingua resonat, vita transblasphemat.

1. turpius ] Innocent *corr*. ipsum magis F.128. [↑](#endnote-ref-1)
2. promittit multa ] Innocent *corr*. proiuit stulta F.128. [↑](#endnote-ref-2)
3. cui ] Innocent *corr*. tibi F.128. [↑](#endnote-ref-3)
4. et filii Job ] *om*. F.128. [↑](#endnote-ref-4)
5. ignotus ] Valerius *corr*. introductus F.128. [↑](#endnote-ref-5)
6. statum ] Jerome *corr*. seminat F.128. [↑](#endnote-ref-6)
7. euertit ] Jerome *corr*. emunerat F.128. [↑](#endnote-ref-7)
8. qui multum loquitur ] F.80 *om*. F.128. [↑](#endnote-ref-8)
9. qui multum deficcatur ] F.80 *om.* F.128. [↑](#endnote-ref-9)
10. quatuor ] F.80 *corr*. tribus F.128 [↑](#endnote-ref-10)
11. videns pater ] F.80 *om*. F.128. [↑](#endnote-ref-11)
12. causa ] F.80 *corr*. qua F.128. [↑](#endnote-ref-12)